CELEX: 32021R1329
Language: ro
Date: 2021-08-10 00:00:00
Title: Regulamentul de punere în aplicare (UE) 2021/1329 al Comisiei din 10 august 2021 de modificare a Regulamentelor de punere în aplicare (UE) 2020/2235, (UE) 2020/2236, (UE) 2021/403 și (UE) 2021/404 în ceea ce privește prelungirea perioadei de tranziție pentru utilizarea certificatelor de sănătate animală, a certificatelor de sănătate animală/oficiale și a certificatelor oficiale necesare pentru intrarea în Uniune a anumitor transporturi (Text cu relevanță pentru SEE)

11.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 288/48
               
            
         REGULAMENTUL DE PUNERE ÎN APLICARE (UE) 2021/1329 AL COMISIEI
         din 10 august 2021
         de modificare a Regulamentelor de punere în aplicare (UE) 2020/2235, (UE) 2020/2236, (UE) 2021/403 și (UE) 2021/404 în ceea ce privește prelungirea perioadei de tranziție pentru utilizarea certificatelor de sănătate animală, a certificatelor de sănătate animală/oficiale și a certificatelor oficiale necesare pentru intrarea în Uniune a anumitor transporturi
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (1), în special articolul 213 alineatul (2), articolul 224 alineatul (4), articolul 230 alineatul (1), articolul 238 alineatul (3) și articolul 239 alineatul (3),
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (2), în special articolul 90 și articolul 126 alineatul (3),
         întrucât:
         
                     (1)
                  
                  
                     Regulamentele de punere în aplicare (UE) 2020/2235 (3), (UE) 2020/2236 (4) și (UE) 2021/403 (5) ale Comisiei stabilesc, printre altele, modele de certificate de sănătate animală, modele de certificate de sănătate animală/oficiale și modelele de certificate oficiale care trebuie să însoțească transporturile de animale și mărfuri la intrarea în Uniune a transporturilor respective. Respectivele regulamente de punere în aplicare au fost adoptate în cadrul Regulamentelor (UE) 2016/429 și (UE) 2017/625. Regulamentul (UE) 2016/429 și cele trei regulamente de punere în aplicare se aplică de la 21 aprilie 2021.
                  
               
                     (2)
                  
                  
                     Regulamentele de punere în aplicare (UE) 2020/2235, (UE) 2020/2236 și (UE) 2021/403 prevăd o perioadă de tranziție pentru intrarea în Uniune a transporturilor de animale și mărfuri însoțite de certificatele corespunzătoare necesare pentru intrarea în Uniune a transporturilor respective, eliberate în conformitate cu modelele relevante de certificate prevăzute în legislația Uniunii în vigoare înainte de 21 aprilie 2021, cu condiția ca acestea să fie semnate în mod corespunzător înainte de 21 august 2021. Certificatele respective trebuie citite în conformitate cu dispozițiile tranzitorii prevăzute în regulamentele de punere în aplicare respective, în ceea ce privește orice acte care au încetat să se mai aplice menționate în certificatele respective. Această perioadă de tranziție se încheie la 20 octombrie 2021.
                  
               
                     (3)
                  
                  
                     În plus, Regulamentul de punere în aplicare (UE) 2021/404 al Comisiei (6) stabilește, printre altele, norme privind modelele de certificate de sănătate animală care trebuie utilizate pentru intrarea în Uniune a anumitor transporturi de animale, de materiale germinative și de produse de origine animală din țări terțe, teritorii sau zone din acestea. Regulamentul de punere în aplicare respectiv prevede dispoziții tranzitorii în ceea ce privește intrarea în Uniune a transporturilor de animale, material germinativ și produse de origine animală din țări terțe, teritorii sau zone ale acestora, însoțite de certificatele corespunzătoare eliberate în conformitate cu legislația Uniunii în vigoare înainte de 21 aprilie 2021, cu condiția ca certificatele să fie semnate în mod corespunzător înainte de 21 august 2021. Certificatele respective trebuie citite în conformitate cu dispozițiile tranzitorii prevăzute în regulamentul de punere în aplicare respectiv, în ceea ce privește orice acte care au încetat să se mai aplice menționate în certificatele respective. Această perioadă de tranziție se încheie de asemenea la 20 octombrie 2021.
                  
               
                     (4)
                  
                  
                     Perioada de tranziție prevăzută în prezent în Regulamentele de punere în aplicare (UE) 2020/2235, (UE) 2020/2236, (UE) 2021/403 și (UE) 2021/404 nu acordă suficient timp pentru a pune în aplicare măsurile necesare în țările și teritoriile terțe pentru eliberarea de noi certificate în conformitate cu legislația Uniunii aplicabilă de la 21 aprilie 2021. În consecință, perioada de tranziție prevăzută în regulamentele de punere în aplicare respective trebuie prelungită până la 15 martie 2022, dată până la care ar trebui să fie instituite și operaționale măsurile necesare. Prelungirea respectivă ar trebui să faciliteze tranziția către utilizarea noilor certificate prevăzute în cele patru regulamente de punere în aplicare respective și să prevină orice perturbare inutilă a comerțului în ceea ce privește intrarea în Uniune a transporturilor care intră în domeniul de aplicare al regulamentelor de punere în aplicare respective.
                  
               
                     (5)
                  
                  
                     Prin urmare, este necesar să se prelungească perioada de tranziție prevăzută în Regulamentele de punere în aplicare (UE) 2020/2235, (UE) 2020/2236, (UE) 2021/403 și (UE) 2021/404 pentru a oferi suficient timp țărilor și teritoriilor terțe pentru a institui măsurile necesare pentru noile cerințe de certificare aplicabile de la 21 aprilie 2021, pentru o perioadă care se încheie la 15 martie 2022, cu condiția ca certificatul relevant să fie semnat înainte de 15 ianuarie 2022 de către persoana autorizată să îl semneze, pentru a se evita orice perturbări inutile ale comerțului.
                  
               
                     (6)
                  
                  
                     Prin urmare, Regulamentele de punere în aplicare (UE) 2020/2235, (UE) 2020/2236, (UE) 2021/403 și (UE) 2021/404 trebuie modificate corespunzător.
                  
               
                     (7)
                  
                  
                     Din motive de securitate juridică, modificările care urmează să fie aduse Regulamentelor de punere în aplicare (UE) 2020/2235, (UE) 2020/2236, (UE) 2021/403 și (UE) 2021/404 prin prezentul regulament trebuie să intre în vigoare în regim de urgență.
                  
               
                     (8)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Modificarea Regulamentului de punere în aplicare (UE) 2020/2235
            La articolul 35 din Regulamentul de punere în aplicare (UE) 2020/2235, alineatul (1) se înlocuiește cu următorul text:
            
               
                  „(1)   Transporturile de produse de origine animală, produse compuse, germeni destinați consumului uman și semințe destinate producției de germeni destinați consumului uman, însoțite de certificatele corespunzătoare eliberate în conformitate cu modelele prevăzute în Regulamentul (UE) nr. 28/2012 și Regulamentul de punere în aplicare (UE) 2019/628, se acceptă pentru intrarea în Uniune până la 15 martie 2022, cu condiția ca certificatul să fi fost semnat de către persoana autorizată să semneze certificatul în conformitate cu regulamentul și regulamentul de punere în aplicare în cauză înainte de 15 ianuarie 2022.”
               
            
         
         
            Articolul 2
            Modificarea Regulamentului de punere în aplicare (UE) 2020/2236
            La articolul 10 din Regulamentul de punere în aplicare (UE) 2020/2236, alineatul (1) se înlocuiește cu următorul text:
            
               
                  „(1)   Transporturile de animale acvatice și de produse de origine animală derivate din animale acvatice însoțite de certificatul de sănătate animală corespunzător, eliberate în conformitate cu modelul prevăzut în Regulamentul (CE) nr. 1251/2008, se acceptă pentru intrarea în Uniune până la 15 martie 2022, cu condiția ca certificatul de sănătate animală să fi fost semnat de către un inspector oficial înainte de 15 ianuarie 2022.”
               
            
         
         
            Articolul 3
            Modificarea Regulamentului de punere în aplicare (UE) 2021/403
            La articolul 27 din Regulamentul de punere în aplicare (UE) 2021/403, alineatul (1) se înlocuiește cu următorul text:
            
               
                  „(1)   Transporturile de animale terestre și de material germinativ provenit de la acestea însoțite de certificatul corespunzător emis în conformitate cu modelele prevăzute în Regulamentele (CE) nr. 798/2008 și (UE) nr. 206/2010, Regulamentele de punere în aplicare (UE) nr. 139/2013 și (UE) 2018/659, Deciziile 2006/168/CE, 2010/472/UE, precum și în conformitate cu Deciziile de punere în aplicare 2011/630/UE, 2012/137/UE și (UE) 2019/294, sunt acceptate pentru intrarea în Uniune până la 15 martie 2022, cu condiția ca certificatul să fi fost semnat de persoana autorizată să semneze certificatul în conformitate cu respectivele regulamente, regulamente de punere în aplicare, decizii și decizii de punere în aplicare înainte de 15 ianuarie 2022.”
               
            
         
         
            Articolul 4
            Modificarea Regulamentului de punere în aplicare (UE) 2021/404
            La articolul 6 din Regulamentul de punere în aplicare (UE) 2021/404, alineatul (1) se înlocuiește cu următorul text:
            
               
                  „(1)   Transporturile de animale, material germinativ și produse de origine animală din țări terțe, teritorii sau părți din acestea, autorizate pentru intrarea în Uniune în conformitate cu următoarele acte și însoțite de certificatul corespunzător eliberat în conformitate cu aceste acte, sunt autorizate pentru intrarea în Uniune până la 15 martie 2022, cu condiția ca certificatul să fi fost semnat de persoana autorizată să îl semneze în conformitate cu respectivele acte înainte de 15 ianuarie 2022:
                  
                              —
                           
                           
                              Regulamentul (CE) nr. 798/2008,
                           
                        
                              —
                           
                           
                              Regulamentul (CE) nr. 1251/2008,
                           
                        
                              —
                           
                           
                              Regulamentul (UE) nr. 206/2010,
                           
                        
                              —
                           
                           
                              Regulamentul (UE) nr. 605/2010,
                           
                        
                              —
                           
                           
                              Regulamentul de punere în aplicare (UE) nr. 139/2013,
                           
                        
                              —
                           
                           
                              Regulamentul de punere în aplicare (UE) 2016/759,
                           
                        
                              —
                           
                           
                              Regulamentul de punere în aplicare (UE) 2018/659,
                           
                        
                              —
                           
                           
                              Decizia 2006/168/CE,
                           
                        
                              —
                           
                           
                              Decizia 2007/777/CE,
                           
                        
                              —
                           
                           
                              Decizia 2008/636/CE,
                           
                        
                              —
                           
                           
                              Decizia 2010/472/UE,
                           
                        
                              —
                           
                           
                              Decizia 2011/630/UE,
                           
                        
                              —
                           
                           
                              Decizia de punere în aplicare 2012/137/UE,
                           
                        
                              —
                           
                           
                              Decizia de punere în aplicare (UE) 2019/294.”
                           
                        
            
         
         
            Articolul 5
            Intrarea în vigoare
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 10 august 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 84, 31.3.2016, p. 1.
         
            (2)  JO L 95, 7.4.2017, p. 1.
         
            (3)  Regulamentul de punere în aplicare (UE) 2020/2235 al Comisiei din 16 decembrie 2020 de stabilire a normelor de aplicare a Regulamentelor (UE) 2016/429 și (UE) 2017/625 ale Parlamentului European și ale Consiliului în ceea ce privește modelele de certificate de sănătate animală, modelele de certificate oficiale și modelele de certificate de sănătate animală/oficiale pentru intrarea în Uniune și circulația în interiorul Uniunii a transporturilor de anumite categorii de animale și mărfuri, certificarea oficială privind astfel de certificate și de abrogare a Regulamentului (CE) nr. 599/2004, a Regulamentelor de punere în aplicare (UE) nr. 636/2014 și (UE) 2019/628, a Directivei 98/68/CE și a Deciziilor 2000/572/CE, 2003/779/CE și 2007/240/CE (JO L 442, 30.12.2020, p. 1).
         
            (4)  Regulamentul de punere în aplicare (UE) 2020/2236 al Comisiei din 16 decembrie 2020 de stabilire a normelor de aplicare a Regulamentelor (UE) 2016/429 și (UE) 2017/625 ale Parlamentului European și ale Consiliului în ceea ce privește modelele de certificate de sănătate animală pentru intrarea în Uniune și circulația în interiorul Uniunii a transporturilor de animale acvatice și de anumite produse de origine animală derivate din animale acvatice, certificarea oficială privind astfel de certificate și de abrogare a Regulamentului (CE) nr. 1251/2008 (JO L 442, 30.12.2020, p. 410).
         
            (5)  Regulamentul de punere în aplicare (UE) 2021/403 al Comisiei din 24 martie 2021 de stabilire a normelor de aplicare a Regulamentelor (UE) 2016/429 și (UE) 2017/625 ale Parlamentului European și ale Consiliului în ceea ce privește modelele de certificate de sănătate animală și modelele de certificate de sănătate animală/oficiale pentru intrarea în Uniune și circulația între statele membre a transporturilor de anumite categorii de animale terestre și de material germinativ provenit de la acestea, certificarea oficială privind astfel de certificate și de abrogare a Deciziei 2010/470/UE (JO L 113, 31.3.2021, p. 1).
         
            (6)  Regulamentul de punere în aplicare (UE) 2021/404 al Comisiei din 24 martie 2021 de stabilire a listelor cu țările terțe, teritoriile sau zonele din acestea din care introducerea în Uniune de animale, material germinativ și produse de origine animală este autorizată în conformitate cu Regulamentul (UE) 2016/429 al Parlamentului European și al Consiliului (JO L 114, 31.3.2021, p. 1).